DOI: 10.14457/tu.the.2020.1411
title: ประสิทธิภาพการให้บริการของฝ่ายโยธา สำนักงานเขตลาดกระบัง

description: การค้นคว้าอิสระเรื่อง ประสิทธิภาพการให้บริการของฝ่ายโยธา สำนักงานเขตลาดกระบัง โดยการศึกษาครั้งนี้มีวัตถุประสงค์ 1) เพื่อศึกษาประสิทธิภาพการให้บริการของฝ่ายโยธา สำนักงานเขตลาดกระบัง เป็นการศึกษาประสิทธิภาพการให้บริการของเจ้าหน้าที่ผู้ให้บริการ และประสิทธิภาพการให้บริการด้านการบังคับใช้กฎหมายตามพระราชบัญญัติควบคุมอาคาร พ.ศ. 2522 และพระราชบัญญัติอำนวยความสะดวกในการพิจารณาอนุญาตของทางราชการ พ.ศ. 2558 ในการพิจารณาอนุญาตการก่อสร้าง ดัดแปลงและรื้อถอนอาคารในกรุงเทพมหานคร รวมทั้ง 2) เพื่อศึกษาปัจจัยที่มีความสัมพันธ์กับประสิทธิภาพการให้บริการของฝ่ายโยธา สำนักงานเขตลาดกระบัง เป็นการศึกษาวิจัยแบบผสมเป็นการวิจัยแบบผสมผสาน (Mixed Method Research) โดยประยุกต์ใช้เครื่องมือการวิจัย ประกอบด้วย 1) แบบสอบถาม (Questionnaire) 2) แบบสัมภาษณ์เชิงลึก (In-depth Interview) ประชากรและกลุ่มตัวอย่างประกอบด้วย 1) กลุ่มผู้ขออนุญาตก่อสร้างที่อยู่อาศัยทั่วไป จำนวน 135 คน และ 2) กลุ่มผู้ขออนุญาตก่อสร้างอาคารที่อยู่อาศัยรวม จำนวน 171 คน 3) ผู้บริหารและเจ้าหน้าที่ที่เกี่ยวข้องต่อการพิจารณาอนุญาตการก่อสร้าง ดัดแปลงและรื้อถอนอาคารในกรุงเทพมหานคร พื้นที่สำนักงานเขตลาดกระบัง จำนวน 9 คน ทำการวิเคราะห์ข้อมูลเชิงปริมาณด้วย ค่าเฉลี่ย (Mean) และส่วนเบี่ยงเบนมาตรฐาน (Standard Deviation) และหาค่าความสัมพันธ์ระหว่างปัจจัยที่มีความสัมพันธ์กับประสิทธิภาพการปฏิบัติงานของฝ่ายโยธา สำนักงานเขตลาดกระบัง โดยใช้การหาค่าสัมประสิทธิ์สหสัมพันธ์ของ Kendall’s tau_B Correlation Coefficient รวมทั้ง การวิเคราะห์ข้อมูลจากการศึกษาเชิงคุณภาพด้วยการวิเคราะห์เนื้อหา (Content Analysis) ผลการศึกษาพบว่า ภาพรวมของประสิทธิภาพการให้บริการของฝ่ายโยธา สำนักงานเขตลาดกระบัง มีประสิทธิภาพอยู่ในระดับมากที่สุด เมื่อพิจารณาเป็นรายด้าน พบว่า ประสิทธิภาพด้านเจ้าหน้าที่ผู้ให้บริการ และประสิทธิภาพการให้บริการด้านบังคับใช้กฎหมายของฝ่ายโยธา สำนักงานเขตลาดกระบัง มีประสิทธิภาพอยู่ในระดับมากที่สุด นอกจากนี้ เมื่อพิจารณาประสิทธิภาพการให้บริการ จำแนกตามกลุ่มผู้ให้ข้อมูลหลัก สามารถอธิบายผลการศึกษาได้ว่า 1) กลุ่มผู้ขออนุญาตก่อสร้างที่อยู่อาศัยทั่วไป เห็นว่าภาพรวมของประสิทธิภาพการให้บริการของฝ่ายโยธา สำนักงานเขตลาดกระบัง มีประสิทธิภาพอยู่ในระดับมากที่สุด และเมื่อพิจารณาเป็นรายด้าน พบว่า ประสิทธิภาพการให้บริการด้านเจ้าหน้าที่ผู้ให้บริการ และประสิทธิภาพการให้บริการด้านการบังคับใช้กฎหมายของฝ่ายโยธา สำนักงานเขตลาดกระบัง มีประสิทธิภาพอยู่ในระดับ มากที่สุด 2) กลุ่มผู้ขออนุญาตก่อสร้างอาคารที่อยู่อาศัยรวม เห็นว่าภาพรวมของประสิทธิภาพการให้บริการของฝ่ายโยธา สำนักงานเขตลาดกระบัง มีประสิทธิภาพอยู่ในระดับมากที่สุด และเมื่อพิจารณาเป็นรายด้าน พบว่า ประสิทธิภาพการให้บริการด้านเจ้าหน้าที่ผู้ให้บริการ และประสิทธิภาพการให้บริการด้านการบังคับใช้กฎหมายของฝ่ายโยธา สำนักงานเขตลาดกระบัง มีประสิทธิภาพอยู่ในระดับมากที่สุด และ 3) กลุ่มผู้บริหารและเจ้าหน้าที่ เห็นว่า ภาพรวมของประสิทธิภาพการให้บริการของฝ่ายโยธา สำนักงานเขตลาดกระบัง มีประสิทธิภาพอยู่ในระดับปานกลาง และเมื่อพิจารณาเป็นรายด้าน พบว่า ประสิทธิภาพการให้บริการ ด้านเจ้าหน้าที่ผู้ให้บริการ และประสิทธิภาพการให้บริการด้านการบังคับใช้กฎหมายของฝ่ายโยธา สำนักงานเขตลาดกระบังมีประสิทธิภาพอยู่ในระดับปานกลาง เป็นไปตามมาตรฐานการปฏิบัติที่กำหนดผลการศึกษา ปัจจัยที่มีอิทธิพลต่อการปฏิบัติงานของฝ่ายโยธา สำนักงานเขตลาดกระบัง ภาพรวมเห็นว่า ปัจจัยด้านขั้นตอนและระยะเวลาการให้บริการ ปัจจัยด้านวัสดุอุปกรณ์และเทคโนโลยี ปัจจัยด้านอาคารและสถานที่ ปัจจัยด้านคุณภาพของข้อมูล และปัจจัยด้านความโปร่งใสและการเข้าถึงข้อมูล เป็นปัจจัยที่มีอิทธิพลต่อการปฏิบัติงานของฝ่ายโยธา สำนักงานเขตลาดกระบัง อยู่ในระดับมากที่สุด เมื่อพิจารณาจำแนกตามกลุ่มผู้ให้ข้อมูลหลัก ทั้ง 3 กลุ่ม คือ 1) กลุ่มผู้ขออนุญาตก่อสร้างที่อยู่อาศัยทั่วไป 2) กลุ่มผู้ขออนุญาตก่อสร้างอาคารที่อยู่อาศัยรวม 3) กลุ่มผู้บริหารและเจ้าหน้าที่ เห็นสอดคล้องกันว่า ปัจจัยเหล่านี้มีอิทธิพลต่อการปฏิบัติงานของฝ่ายโยธา สำนักงานเขตลาดกระบัง ในระดับมากที่สุดนอกจากนี้ ผลการศึกษาปัจจัยที่มีความสัมพันธ์กับประสิทธิภาพการให้บริการของฝ่ายโยธา สำนักงานเขตลาดกระบัง พบว่า ปัจจัยด้านขั้นตอนและระยะเวลาการให้บริการ ปัจจัยด้านวัสดุอุปกรณ์และเทคโนโลยี ปัจจัยด้านอาคารและสถานที่ ปัจจัยด้านคุณภาพของข้อมูล และปัจจัยด้านความโปร่งใสและการเข้าถึงข้อมูล มีความสัมพันธ์กับประสิทธิภาพการปฏิบัติงานของฝ่ายโยธา สำนักงานเขตลาดกระบัง ด้านเจ้าหน้าที่ผู้ให้บริการ และด้านการบังคับใช้กฎหมาย โดยมีค่าสัมประสิทธิ์สหสัมพันธ์ อย่างมีนัยสำคัญทางสถิติที่ระดับ 0.01 (P-value เท่ากับ 0.00) โดยมีความสัมพันธ์เชิงบวก อยู่ในระดับค่อนข้างสูงในทุกปัจจัย ดังนั้น เพื่อยังคงรักษามาตรฐานและศักยภาพของฝ่ายโยธา สำนักงานเขตลาดกระบัง จะต้องพัฒนาเจ้าหน้าที่หรือบุคลากรของฝ่ายโยธาอย่างต่อเนื่อง เพื่อสร้างความน่าเชื่อและภาพลักษณ์ที่ดีให้กับฝ่ายโยธา สำนักงานเขตลาดกระบังให้เป็นที่เลื่องลือต่อศักยภาพการปฏิบัติงานที่เป็นมาตรฐานต่อไป